Drie ondervra oor moord op Duitse toerisBheki Cele, minister van polisie, het Woensdag die toneel besoek waar die Duitse toeris doodgeskiet is. (Foto: SA Polisie/Twitter) Die polisie het drie mense “van belang” in hegtenis geneem ná die moord op ŉ Duitse toeris in Mpumalanga die afgelope naweek. Die 67-jarige Duitser was Maandagmiddag as deel van ŉ toergroep van die Drakensberge na die Mdluli Safari Lodge in die Krugerwildtuin op pad, toe gewapende aanvallers hulle in ŉ lokval voorgekeer het. Die voorval het groot opslae gemaak en die hoofopskrifte in verskeie Duitse blaaie gehaal. Bheki Cele, minister van polisie, het Woensdag self die gebied besoek en was ook op die toneel waar die skietery plaasgevind het, om hom van die omstandighede te vergewis. Die minister en genl. Fannie Masemola, nasionale polisiehoof, is ook op die hoogte gebring van ander misdaad waaronder inwoners van die gebied deurloop. Bheki Cele, minister van polisie, gesels met Chris Schalkwyk, ‘n verteenwoordiger van die lodge waarheen die toeriste op pad was. (Foto: SA Polisie) Chris Schalkwyk, uitvoerende bestuurder van Mdluli Safari Lodge, was een van diegene wat Cele ontmoet het. Schalkwyk was self kort ná die skietery op die toneel. Hy het vroeër aan News24 gesê die slagoffer se vrou is buite haarself en dat die slagoffer se vriende platgeslaan en geskok is. Volgens hom is die groep moontlik ŉ ent lank agtervolg voordat hulle by ŉ spoedhobbel, sowat 3 km van die Numbi-hek, oorval is. [WATCH]Rep from @MdluliLodge where the #GermanTourist was going to, tells Min Cele that crime in the area is adversely affecting their business and calling for intervention. Cele has called for a joint intervention solution by government, tourism role players & communities. pic.twitter.com/keYBo7U0xO — Lirandzu Themba (@LirandzuThemba) October 5, 2022 Die aanvallers het die Hyundai-bussie waarin hulle gereis het, voorgekeer en die toeriste beveel om die deure oop te sluit. Die Duitser wat die bussie bestuur het, het egter al die deure gesluit en een van die aanvallers het hom deur ŉ ruit in die bolyf geskiet. Die aanvallers het met leë hande gevlug en die Duitse toeris is kort daarna op die toneel dood. [JUST IN] Three people of interest are in @SAPoliceService custody following the brutal murder of a #GermanTourist in Mpumalanga. The 67 year old was gunned down and lost his life here while traveling on Numbi road enroute to Numbi gate of the Kruger National Park. pic.twitter.com/q8Gdrw5JRK — Lirandzu Themba (@LirandzuThemba) October 5, 2022 Die minister van toerisme, Lindiwe Sisulu, ontmoet intussen Woensdagmiddag die res van die groepie toeriste by die OR Tambo-lughawe voor hulle na Duitsland terugkeer. Die voorval het hernieude kommer oor die uitwerking van misdaad op toerisme veroorsaak. Volgens die Krugerwildtuin is die Numbi-pad reeds as ŉ misdaadbrandpunt geïdentifiseer en daar is voortgesette pogings om misdaad in die gebied en op die pad met die hulp van verhoogde veiligheidspatrollies en voertuigherkenningsprogramme te beveilig. “Ons is uiters bedroef deur die verergerende misdaad en geweld tot op hierdie vlak. Dit bedreig nie net die lewe van ons besoekers nie, maar ook die inkomste van diegene wat rondom ons parke woon,” het Ike Phaahla, woordvoerder van die Krugerwildtuin, vandeesweek gesê. “Dit is ŉ reuseterugslag vir die toerismebedryf en die land. Ons werk nou saam met die Laeveld-sakekamer en die nasionale departement van toerisme om toerisme aan oorsese besoekers te bemark. Die jongste misdaadvoorval ondermyn ons pogings om die sektor tot die vlak voor Covid-19 te herstel.” Die toerismebedryf is ŉ groot werkskepper in ŉ streek wat steier onder ŉ hoë werkloosheidsyfer – van die hoogste in die land. Luidens syfers van Statistieke Suid-Afrika was sowat 11% van alle oorsese besoekers aan Suid-Afrika teen einde Julie Duitse burgers en meer as 76 000 Duitsers het die land in hierdie tyd binnegekom. Die moord op die toeris is uit verskeie oorde veroordeel. Die Duitse ambassade in Suid-Afrika het vroeër gesê hy werk nou saam met die plaaslike owerhede en dat sy konsulêre span hulp aan die slagoffers verleen. Concerning the tragic incident involving the death of a German tourist in Mpumalanga, the Embassy is in close contact with the SA authorities. Our consular team is providing consular assistance.We are grateful for the condolences by Minister Sisulu and @Tourism_gov_za. https://t.co/nufrivK2es — Germany in SA (@GermanEmbassySA) October 4, 2022